postquam Alexander Aegyptiōs vīcit, ā rēgibus Macedoniīs Aegyptus regēbātur. post mortem Alexandrī in Aegyptō Ptolemaeus erat rēx; Aegyptus ā nepōtibus eius circiter trecentōs annōs regēbātur. clārissima ex hīs rēgibus rēgīnīsque erat Cleopātra. Cleopātra et frāter Aegyptiōs regēbant. Cleopātra, quae dē multīs linguīs et dē multīs gentibus docta erat, ā multīs laudābātur et amābātur quod fēmina sagāx et pulcherrima erat.

Cleopātra tamen ā frātre nōn amābātur: ‘nōlō Aegyptiōs regere cum Cleopātrā,’ inquit frāter. ‘sine Cleopātrā regere omnēs Aegyptiōs volō.’ mox inter Cleopātram frātremque erat bellum cīvīle. ‘nōn tūtum est,’ inquit Cleopātra lacrimāns, ‘in Aegyptō manēre; necesse est mihī in Syriam fugere.’

Cleopātra fēmina audācissima erat: frātrem vincere et omnem Aegyptum regere volēbat. ‘Rōmānōrum,’ inquit amīcō, Apollodōrō nōmine, ‘fortissimus est Iūlius Caesar. Caesar multōs mīlitēs habet. forte Alexandrīae Caesar adest. necesse est mihī Alexandrīam redīre et Caesarem statim invenīre. Caesar, sīcut hominēs aliī, mē amābit; nōbis auxilium dabit et tum frātre potentior erō.’ ‘ō Cleopātra,’ Apollodōrus respondit, ‘est perīculum maximum. Alexandrīae circum nōs erunt hostēs quī tē interficere volent. num tūtī ad Caesarem ībimus?’ ‘textile circum mē pōne,’ inquit Cleopātra, ‘et mē ad Caesarem fer. hostēs nostrī tē textile ferentem vidēbunt; tē mē ferentem nōn vidēbunt.’

itaque Cleopātra in Aegyptum nāvigāvit et ad Caesarem tūta lāta est. postquam ā Caesare cōnspecta est, statim Caesar amōre magnō tenēbātur. ‘Cleopātra fēmina pulcherrima et sagācissima est,’ inquit Caesar, ‘et Cleopātra est rēgīna terrae potentissimae. ego eī auxilium dabō et illa mihī quoque auxilium dabit. tum nōs potentiōrēs omnibus cēterīs erimus.’